Ultimul drum

Un tânăr în vârstă de doar 24 de ani și-a găsit sfârșitul în mod tragic după ce a scăpat de sub control autoturismul pe care îl conducea, iar mașina a izbit violent soclul din beton al indicatorului care marchează ieșirea din municipiul Suceava, spre localitatea Moara. Accidentul s-a petrecut duminică dimineață, în jurul orei 4.30. Ironia sorții face ca tânărul să fi murit zdrobit de soclul monumentului din lemn cu mesajul „Drum bun”, pentru conducătorii auto care ies din municipiul Suceava.

Bogdan Rebenciuc, tânărul în vârstă de 24 de ani, conducea un Fiat Punto și avea direcția de deplasare dinspre municipiul Suceava spre Moara.

În zona de ieșire din municipiul Suceava, după o curbă la stânga, în pantă, tânărul șofer a pierdut controlul asupra autovehiculului. Mașina a intrat pe contrasens și a părăsit carosabilul, lovind frontal soclul din beton care marchează ieșirea din municipiul Suceava.

La fața locului a ajuns personal medical de la Ambulanța Suceava, care a constatat că tânărul nu prezenta semne vitale. S-au încercat manevre de resuscitare, însă acestea au fost în zadar, fiind declarat decesul tânărului conducător auto.

Din păcate, este un nou accident în care viteza și lipsa de experiență în condus par să fi dus la o pierdere prematură de viață.

La necropsia care urmează a se efectua astăzi urmează să se recolteze și probe biologice, pentru stabilirea alcoolemiei tânărului care se afla la volan.

Polițiștii au deschis, conform procedurilor, un dosar penal pentru infracțiunea de ucidere din culpă și continuă cercetările.